b'\n_START_ARTICLE_\nJupiteris ir Ijo\n_START_SECTION_\nApie paveiksl\xc4\x85\n_START_PARAGRAPH_\nMitologini\xc5\xb3 paveiksl\xc5\xb3 serij\xc4\x85 Ovidijaus \xe2\x80\x9eMetamorfozi\xc5\xb3\xe2\x80\x9c motyvais, kuri tur\xc4\x97jo dekoruoti Gonzag\xc5\xb3 pilies r\xc5\xabm\xc5\xb3 kambar\xc4\xaf, u\xc5\xbesak\xc4\x97 Mantujos markizas Federikas Gonzaga. Paveiksl\xc5\xb3 serija vaizdavo Jupiterio meil\xc4\x97s scenas. Visuose paveiksluose (kiti \xe2\x88\x92 \xe2\x80\x9eGanimedo pagrobimas\xe2\x80\x9c, \xe2\x80\x9eDanaja\xe2\x80\x9c, \xe2\x80\x9eLeda ir gulbinas\xe2\x80\x9c) Jupiteris \xc4\xafgauna ne \xc5\xbemogaus form\xc4\x85 tam, kad patenkint\xc5\xb3 savo aistras: suviliot\xc5\xb3 moter\xc4\xaf, Ganimedo atveju \xe2\x88\x92 pagrobt\xc5\xb3 berniuk\xc4\x85._NEWLINE_Paveikslai yra atvirai erotinio charakterio. XVI a. prad\xc5\xbeioje Italijoje vyravo kataliki\xc5\xa1kos religin\xc4\x97s pasaul\xc4\x97\xc5\xbei\xc5\xabros normos ir atviras seksualinio akto, net ir priva\xc4\x8dioje erdv\xc4\x97je, vaizdavimas mene buvo draud\xc5\xbeiamas. Tokiu b\xc5\xabdu, nor\xc4\x97damas pavaizduoti meil\xc4\x97s scen\xc4\x85 dailininkas tur\xc4\x97davo tai daryti ypa\xc4\x8d atsargiai ir nenukrypdamas nuo priimt\xc5\xb3 norm\xc5\xb3. \xe2\x80\x9eJupiteryje ir Ijo\xe2\x80\x9c Jupiterio prisilietimas prie Ijo vos juntamas, pagoni\xc5\xa1k\xc5\xb3 mit\xc5\xb3 grubaus i\xc5\xa1prievartavimo auka Ijo paversta pagal antikinius moters gro\xc5\xbeio idealus nutapyta, malonume ir ekstaz\xc4\x97je paskendusia nimfa._NEWLINE_Paveikslo scenos veiksmas vyksta atvirai gamtoje, didelis \xc4\x85sotis tikriausiai simbolizuoja vanden\xc4\xaf (gyvyb\xc4\x97s simbolis). Ijo u\xc5\xbeklupta prie upelio ar \xc5\xa1altinio. Debesyje vos vos galima i\xc5\xa1skirti Jupiterio veid\xc4\x85 ir jo bu\xc4\x8din\xc4\xaf. Viena, debesies pavidalo ranka, Jupiteris apglobia Ijo. Paveikslas pa\xc5\xbeym\xc4\x97tinas pla\xc4\x8diu sfumato naudojimu Ijo fig\xc5\xabroje. Kored\xc5\xbeo sugeb\xc4\x97jimas suderinti klasikinio vaizdavimo formas su misti\xc5\xa1kumu ir emoci\xc5\xa1kumu padar\xc4\x97 \xc4\xaftakos v\xc4\x97lesniems baroko dailininkams._NEWLINE_Pagal Sen. Graikijos mitus Ijo buvo nekalta Heros \xc5\xa1ventyklos mergel\xc4\x97. Jupiteris j\xc4\x85 pamat\xc4\x97 ir \xc4\xafsimyl\xc4\x97jo. Nenor\xc4\x97damas, kad jo \xc5\xbemona Hera pamatyt\xc5\xb3, pasivert\xc4\x97 \xc4\xaf debes\xc4\xaf ir i\xc5\xa1prievartavo Ijo. Hera visgi apie tai su\xc5\xbeinojo ir i\xc5\xa1 ker\xc5\xa1to pavert\xc4\x97 Ijo balta karve. Federikas Gonzaga tikriausiai paveiksl\xc4\x85 ir j\xc4\xaf akomponuojant\xc4\xaf \xe2\x80\x9eGanimedo pagrobim\xc4\x85\xe2\x80\x9c padovanojo imperatoriui Karoliui V-ajam. \xc5\xa0is poelgis gal\xc4\x97jo tur\xc4\x97ti simbolin\xc4\x99 prasm\xc4\x99: imperatorius Karolis V buvo galingiausias to meto Europos valdovas, o paveikslai simbolizavo galios pasirei\xc5\xa1kim\xc4\x85. 1605 m. paveikslus \xc4\xafsigijo imperatorius Rudolfas II.'